# Jeroni Juncadella i Casanovas

Jeroni Juncadella i Casanovas (Barcelona, c. 1802 - Barcelona, 9 de gener de 1875) va ser un fabricant tèxtil barceloní del segle xix.

## Biografia

Fill de Joan Juncadella, fabricant, i de Teresa Casanovas, tots dos de Barcelona, era germà de Salvador Juncadella i Casanovas, un altre industrial tèxtil, més gran que ell.
Segons el Padró del 1829, Jeroni Juncadella i Casanovas era el titular d'una fàbrica de teixits al carrer del Carme (vegeu casa-fàbrica Gònima), on tenia 100 telers. Aquell mateix any, es va associar amb el fabricant de teixits Josep Serra i Marrugat per a explotar una fàbrica al carrer de l'Hospital. El 1836 tenia un càrrec representatiu a la Comissió de Fàbriques de Filats, Teixits i Estampats de Cotó de Catalunya, i aquell mateix any, va liquidar la societat amb Serra i va fer construir una nova fàbrica de filats i teixits a la plaça de Sant Pere de Barcelona (vegeu casa-fàbrica Escuder), i cap al 1842, una altra més gran al carrer de la Riereta, en societat amb Prat Germans (vegeu casa-fàbrica Juncadella).
El 1853 va fer construir un edifici residencial entre els carrers de Ferran i de la Lleona (vegeu casa Jeroni Juncadella), on posteriorment hi establí el despatx de la seva fàbrica. A la mateixa època, va comprar les instal·lacions de la filatura de llana de la Societat Espanyola al carrer de Recaredo, 4 de Sant Martí de Provençals, que serien conegudes com La Campana. El 1863 fou un dels fundadors del Crèdit Hipotecari i Mercantil, un banc que tindria com a principal accionista Antoni López i López, fundador de la Companyia Transatlàntica i futur marquès de Comillas.
Morí el mes de gener del 1875, deixant una considerable fortuna als seus fills. En el sector financer, Antoni Juncadella i Oliva seria membre del consell del Crèdit Hipotecari i Mercantil, i Emili de la junta de govern del Banc de Barcelona (1884-1900) i fundador del Crèdit i Docks (1881). Tots dos exercirien també càrrecs a la junta del Ferrocarril i Mines de Sant Joan de les Abadesses, i el 1880 van participar en la constitució de l'Institut de Foment del Treball Nacional per fusió del Foment de la Producció Nacional i de l’Institut Industrial de Catalunya. El 1881, Emili i Antoni, juntament amb el seu germà Rodolf (vegeu casa Rodolf Juncadella), serien fundadors de la companyia Catalana de Vapors Transatlàntics.

## Referències

* 1 2 «Defuncions 1875, núm. 202». AMCB, 09-01-1875.
* ↑ «Jeroni Juncadella i Casanovas». Gran Enciclopèdia Catalana. Barcelona: Grup Enciclopèdia Catalana.
* 1 2 3 4 5 6 7 8 9 Cabana, 1992.
* ↑ Artigues i Vidal i Mas i Palahí, 2019, p. 365.
* ↑ Sánchez, 2011, nota 31.
* ↑ Sánchez, 2011, nota 36.
* ↑ AHPB, notari Ignasi Ferran i Sobregués, manual 1.325/37, f. 388-520, 09-03-1875. Inventari post mortem dels béns de Jeroni Juncadella.

## Bibliografia

* Artigues i Vidal, Jaume; Mas i Palahí, Francesc. El model de casa fàbrica als inicis de la industrialització. Registre de fàbriques de Ciutat Vella de Barcelona 1738-1807/1808-1856, 2019. ISBN 978-84-9156-216-0.
* Cabana, Francesc «Jeroni Juncadella. Un membre de l'alta burgesia barcelonina». Fàbriques i empresaris. Els protagonistes de la Revolució Industrial a Catalunya. Enciclopèdia Catalana, 1992.
* Sánchez, Àlex «Els fabricants d’indianes: orígens de la burgesia industrial barcelonina». Barcelona Quaderns d’Història, 17, 2011, pàg. 197-217.